Papersnake/gushiwen huggingface dataset:
丞厅后圃双梅一枝发和似表弟韵
李弥逊（宋代）

漫游踪迹成浮家，一身四海惊年华。
不禁草木竞时节，忽见霜干排新花。
晓云生寒日未透，南枝半肥北枝瘦。
就中一枝最先发，浪蕊浮花敢居右。
山翁涉世如狼胡，功名日远凌霜须。
与花同是江南客，一笑为解东阳臞。
吟哦绕树正百匝，未放零落空残株。
春风杂花尽明媚，此君风味悬知无。
雨中着子尚不恶，可堪老叶繙虫书。
次韵和太岳病中雨夜有感
林朝崧（清代）

但得心安身自安，吟诗莫作孟郊寒。长安纵到居非易，来日方长事大难。

求我童蒙聊复尔，归家松菊未凋残。愿君强起加餐饭，好放胸怀大海宽。
立秋后二日泛舟越来溪三绝 其三
范成大（宋代）

饭后茶前困思生，水宽风稳信篙撑。不知浪打船头响，听作凌波解佩声。
石井亭
刘子寰（宋代）

一树疏桐蔽夕阳，也教客子久徬徨。隔溪可惜谁亭馆，闲却竹阴无限凉。
句 其六
徐俯（宋代）

淮流涨后浊，汴水浅来清。
雨漱紫泥
杨万里（宋代）

道旁雨漱紫浮泥，高底成山下底溪。
谷转峰回云出岫，沙翻石走草缘堤。
波生蟋蟀漂新宅，水落蚍蜉识旧蹊。
大地山河亦如此，看来只是许高低。
高邮野望二首 其一
杨万里（宋代）

望中四野掌般平，远树成行一带横。树外天容仍淡白，不愁树影不分明。
游君山
陈墀（明代）

轺车随处逐红尘，一上君山眼望新。尽醉不妨同谢眺，相留何幸有陈遵。

周遭城栅缘江固，汹涌风涛拍岸嗔。当日銮舆深驻辇，道傍休只论春申。
璜溪渔隐为姜用晦作
林弼（明代）

汤汤磻溪水，邈在渭之阳。浅有鳏与鲋，深有鱮与鲂。

伊人事直钓，乃获玉中璜。姬与吕为辅，青齐国以昌。

寥寥千载后，有孙育于姜。璜溪学渔隐，牧野慕鹰扬。

君子慎所履，用舍随行藏。愿持丹书篇，献之明圣皇。
酬李道源弹琴之句 其二
徐积（宋代）

漫翁来索诗千首，须与古人沽美酒。近来声调太寻常，不知得美阳春否。

漫翁教我歌云何，水远山长春思多。安得桓伊吹短笛，共君慷慨一时歌。
袁兴国
方回（元代）

气化神如在，名高志未伸。文章坡老笔，丰度华阳巾。

恺悌州符屡，旬宣阃画频。鼎台袖吾手，覆餗彼何人。
沁园春·十万琼枝
陈维崧（清代）

题徐渭文《钟山梅花图》，同云臣、南耕、京少赋。

十万琼枝，矫若银虬，翩如玉鲸。正困不胜烟，香浮南内；娇偏怯雨，影落西清。夹岸亭台，接天歌管，十四楼中乐太平。谁争赏？有珠珰贵戚，玉佩公卿。
如今潮打孤城，只商女船头月自明。叹一夜啼乌，落花有恨；五陵石马，流水无声。寻去疑无，看来似梦，一幅生绡泪写成。携此卷，伴水天闲话，江海余生。
瑞鹧鸪慢
佚名（宋代）

北暴东顽，纳款慕义争来。日新君德更明哉。歌咏载衢街。
清宁海宇无馀事，乐与民同燕春台。一年一度上元回。愿醉万年杯。
再次前韵
胡寅（宋代）

经年与花别，花意不相忘。
绰约素情在，扫除时世妆。
楚人轻剪伐，北客护垣墙。
半树竹亭亚，几株溪水阳。
可模非绝代，难学是生香。
当结珠宫伴，休吹玉笛长。
赏心甘烂醉，被恼漫颠狂。
正当映乔岳，未应浮碧湘。
松筠共潇洒，雪月佐辉光。
自保孤根暖，宁随百草芳。
远天方绚白，细雨便垂黄。
佳实收功地，君羹必可尝。
月台夜坐二首 其一
杨万里（宋代）

秋日非无热，秋宵至竟清。老夫连数夕，露坐到三更。

风急星明灭，云行月送迎。追驩追不得，驩却偶然成。
奉和虢州刘给事使君三堂新题二十一咏。荷池
韩愈（唐代）

风雨秋池上，高荷盖水繁。未谙鸣摵摵，那似卷翻翻。
游山
陆游（宋代）

萧散湖山路，天教脱馽羁。
蝉声入古寺，马影度荒陂。
樵唱时倾耳，僧谈亦解颐。
偏门灯火闹，不敢恨归迟。
物我无差
释清远（宋代）

青山是我身，流水为我命。养之以四时，萧然自条正。

覆育诸众生，六度自修省。栽花种菩提，拂石要安静。

不见杨柳飞，自有蒲萄影。玩之且不厌，去亦无冤竞。

一性一切性，娑婆大圆镜。
上林春
晁端礼（宋代）

霖雨成功，堂称继美，旧说安阳家世。峻岳降神，长庚应梦，佳辰况当秋霁。玉函金篆，帝锡与、寿眉齯齿。向清时、便告老，尽取貂蝉轻弃。

把朝廷旧勋屈指。有谁人似此，能全终始。谤书顿释，先芬未泯，君王自为知己。看花临水。算已号、醉吟居士。奈苍生，尚满望、谢公重起。
吟春
文同（宋代）

春工运潜巧，是处有行迹。
庭梢发新颍，岩溜融暖脉。
晴湖影拨刺，晓树音格磔。
须知玉峰下，日有寻芳客。
偈七首
释道颜（宋代）

仲冬岩寒，三界无安。
富者快乐，贫者饥寒。
不识玄旨，错认定盘。
牛头安尾上，北斗面南看。
别匡山
李白（唐代）

晓峰如画参差碧，藤影风摇拂槛垂。
野径来多将犬伴，人间归晚带樵随。
看云客倚啼猿树，洗钵僧临失鹤池。
莫怪无心恋清境，已将书剑许明时。
暮春初过山庄
李先芳（明代）

山人本性爱山居，弭节春游过草庐。
短砌雨余芳草合，小亭风定落花初。
拂尘下榻惊梁燕，开箧抽书走壁鱼。
更辟岩扉频洒扫，能无长者命巾车。
学厅桃符
方蒙仲（宋代）

非民非吏一闲身，倏忽空山又见春。
明月清风终岁有，浮云苍物几番新。
不知世有弹冠事，但愿门多挟册人。
畴昔东嘉子徐子，勉旃傥可嗣芳尘。
非意篇呈表臣
梅尧臣（宋代）

人言厨传繁，乃是郡久例。
一日苟不修，未免众吠睨。
饱尚谤所苟，饥必愠不细。
损之礼渐隳，存之礼未替。
心莫忽贱微，意莫徇贵势。
我将取是然，敢以为君计。
次韵杨少辅山居六咏 其三 栽松
史浩（宋代）

童童蒿艾间，拱把力尚微。托根一得所，势隘天四围。

春烟滋苍髯，朔雪被羽衣。他年大夫封，风雨良足依。
玉清乐 其七
赵佶（宋代）

五色云营叆叆屯，三三洞户敞琼门。

何方道士通朱表，玉女飞函达上尊。
衰年
仇远（元代）

衰年六十喜平头，微禄虚名老可羞。
自笑一生同蝜蝂，了知万事等蜉蝣。
寡懽元亮须归去，老病相如已倦游。
只忆西湖春涨绿，柳边雪外舣兰舟。
赠两山张宪副还浙省
符锡（明代）

入觐才看又别筵，问程仍上浙江船。遥持宪节含新雨，饫听阳春侈旧编。

南国莺花思窈窕，九衢烟月对婵娟。何时细酌冲襟破，散吏床头有俸钱。
春兴 其十三
黎景义（明代）

晓莺啼破梦匆匆，得丧悲欢尽是空。

细水浮花归别涧，斜阳和是入帘栊。桃夭杏艳清明近，天澹云閒今古同。

除却数函图籍外，但将怀抱醉春风。
句 其六
宋绶（宋代）

楚泽伤春怨鶗鴂，长安索米愧侏儒。
秋意三首 其一
周紫芝（宋代）

雨细方淋露，云疏欲护霜。老情常落莫，秋物半青黄。

榆塞弓窥月，天田马犯疆。防城江上急，时节近重阳。
寿楼监丞
陈起（宋代）

十洲三岛日月长，殷红软紫秋更香。
银河倒浸珊瑚冷，十二楼更玉露瀼。
九老仙都在何许，缥缈五云鸾对舞。
璇台宝榭居者谁，乃是仙翁宣献府。
芙蓉为城桂为房，商盘周鼎东西厢。
牙签漆玉纷宝墨，未数人间集古堂。
中有一仙炯双目，清于秋月温如玉。
尽得仙翁肘后传，千古韦经播馀馥。
环佩锵锵侍玉墀，补天妙手帝所知。
三十六宫焕王度，涉笔五工劳设施。
八极遨游思汗漫，山川先向峨眉玩。
江风千里月一轮，亟上崚嶒快分半。
风烟入兴知几诗，凤鸣鹍化今其时。
是谁纪德道旁石，重见邦人歌海沂。
登龙元是当年客，再遇江城头尽白。
怀思每与阿戎谈，清赏敢忘今阮籍。
双星佳会又兼旬，崧更此日曾生申。
东楼瑞彩接南极，长生录镂黄金文。
和仲吹商酌璇斗，白苎西风小垂手。
幅巾醉倚漆园椿，人比灵椿更长久。
我公自是天上人，商之霖雨虞卿云。
姑溪父老不余听，谓是圣宋之景星。
吕翁祠堂
唐顺之（明代）

吕翁祠堂漳水曲，高秋爽气何氤氲。松间隐隐鸣仙乐，檐际时时驻彩云。

浮生一梦谁能度，羽客千年不可群。未须白首牵朱绂，欲向丹丘访赤文。
题童宰盘隐
张炜（宋代）

才了花阴入要涂，暂时归去友樵渔。
远山数笔意不尽，流水一樵清有余。
我辈爱吟怀退步，谁人得计肯闲居。
古梅树下三间屋，深掩柴门静读书。
李丞相挽诗三首
刘子翚（宋代）

文武中兴相，名高北斗南。
茂弘恢远量，安石畅玄谈。
六策陈丹扆，三休寄梦庵。
人亡今孰赖，忧国意如惔。
颂证道歌·证道歌
释印肃（宋代）

心镜明，鉴无碍，
十方刹土无边背。打破镜来相见伊，
祗这圆光会不会。
缑山月 雨夕
梁寅（元代）

急雨响岩阿。阴云暗薜萝。山中春去更寒多。纵紫门不闭，花满径，苍苔润，少人过。兰舟曾记兰汀宿，牵恨是烟波。而今林下和樵歌。看风风雨雨，滋造物，时时变，总心和。
立春前一夕
杨万里（宋代）

春忽明朝是，冬将半夜非。
年华只不住，客子未能归。
微霰疏还客，寒檐滴又稀。
捻须真浪苦，呵笔更成挥。
题赖惠川世兄玉照
林培张（清代）

文明人物春潮起，君独翩翩高顾视。庾梅嵇鹤羡丰姿，飒爽须眉呈茧纸。

书生结习尽删除，雅咏弦歌傲朱紫。达兼天下穷一身，勉学壶公缩地理。

人生竹帛不垂名，寄身端合画图里。万卷消磨阅世深，亚雨欧风收眼底。

不藉丹青写陶情，襟怀自有佳山水。为问伊谁尺镜中，避世避言奇男子。
许侍郎同饮郊外王氏亭分韵得风字
魏了翁（宋代）

万绿成帷涨晚空，不知门外几番风。
月拖树影阑干角，烛挟花阴酒盏中。
饮隽青山如有问，曲终远意浩无穷。
登临此地知多少，气味应难似此同。
题承庵二首
王柏（宋代）

十年足不到承庵，抚事兴思重怆然。
风急雁行斜漠漠，夜深蟾影弄娟娟。
炉亭暖彻通宵火，鱼板惊残向晓眠。
欲识本来真面目，杖藜未免再留连。
客夜
朱弁（宋代）

城月四更上，窗风一室幽。纤云萦雁塞，重雾逼貂裘。

兵革何年息，乾坤此夜愁。殊乡两行泪，骚屑洒清秋。
挽光古逯先生
胡粹中（明代）

独骑玄鹤上丹丘，为记钧天白玉楼。
诗板刊成应自校，草书零落有谁收。
可能觅酒府中去，无复携筇寺里游。
欲寄东风一行泪，蜀江不肯向西流。
满江红·送信守郑舜举郎中赴召
辛弃疾（宋代）

湖海平生，算不负、苍髯如戟。闻道是、君王著意，太平长策。此老自当兵十万，长安正在天西北。便凤凰、飞诏下天来，催归急。
车马路，儿童泣。风雨暗，旌旗湿。看野梅官柳，东风消息。莫向蔗庵追语笑，只今松竹无颜色。问人间、谁管别离愁，杯中物。
和王璠侍御酬友人赠白角冠
鲍溶（唐代）

芙蓉寒艳镂冰姿，天朗灯深拔豸时。

好见吹笙伊洛上，紫烟丹凤亦相随。
白石郎曲
王世贞（明代）

白玉连环，与雪等色。置郎腕中，不辨谁白。
金缕曲 寿商枢部
毛奇龄（清代）

正小春花暖。绣屏开、碧觞乍举，黄眉初展。玄扈干云太宰后，犹见征南季简。

且载酒、闲听丝管。绿野早成江上宅，况采芝、旧日商山远。

问海水，几回浅。

古来七十原稀罕。更菁葱、满庭玉树，雕盂金版。荀氏八龙齐下食，不羡瑶台琼苑。

是何处、驰归轻幰。大妇流黄中妇锦，最可怜、小妇调笙缓。

榆历历，枣攒攒。
下第东归将及故园有作
杜荀鹤（唐代）

平生操立有天知，何事谋身与志违。上国献诗还不遇，

故园经乱又空归。山城欲暮人烟敛，江月初寒钓艇归。

且把风寒作闲事，懒能和泪拜庭闱。
石门洞瀑
魏源（清代）

来从不尽山，归入无底谷。谷中鸣百雷，谷外攒苍玉。

有呼响必应，环合城墉束。大声劈天来，千丈壁如覆。

再坠再飞起，汇此两潭绿。雄豪化清泚，苍翠围寒肃。

满壁蛟螭痕，泉声寒佛屋。客踞潭中砥，僧入帘中瀑。

四面和松涛，诸天奏琴筑。神物呦潭中，中宵光上烛。

何时起行雨，一洗苍生溽。
海眺
舒岳祥（宋代）

自嫌林谷暗，欲作海天游。
芦苇人家晓，蒹葭国士秋。
树根生石上，山影占江流。
载酒船头去，风波几瓦瓯。
金山绝顶晓望
李结（宋代）

烂烂匏瓜懒不扪，冥冥钟梵歇天门。海波忽动扶桑紫，金粟山河绕世尊。
句
高达（宋代）

至今青霄人，犹是门下客。
春日送金亨甫别其兄元甫还楚二首 其一
何吾驺（明代）

绿酒离亭雁北飞，送君南国理春衣。明朝马上逢寒食，可是还家不当归。
池州和同官咏梅花 其十九
张道洽（宋代）

为爱岁寒枝，呼童旋插篱。花清吟思觉，香冷梦魂知。

雪月成仙韵，风烟带野姿。江天暮云合，千里故人思。
南乡子·落花
柳如是（明代）

拂断垂垂雨。伤心荡尽春风语。况是樱桃薇院也。堪悲。又有个况儿似你。
莫道无归处。点点香魂清梦里。做杀多情留不得，飞去。愿他少识相思路。
霜月
李商隐（唐代）

初闻征雁已无蝉，百尺楼高水接天。(楼高 一作：楼南 / 楼台)
青女素娥俱耐冷，月中霜里斗婵娟。
小重山（绵守白宋瑞席间作）
李流谦（宋代）

轻暑单衣四月天。重来闲屈指，惜流年。人间何处有神仙。安排我，花底与尊前。

争道使君贤。笔端驱万马，驻平川。长安只在日西边。空回首，乔木淡疏烟。
夏日留题张山人林亭
杜荀鹤（唐代）

此中偏称夏中游，时有风来暑气收。
涧底松摇千尺雨，庭中竹气一窗秋。
求猿句寄山深寺，乞鹤书传海畔洲。
闲与先生话身事，浮名薄宦总悠悠。
杂曲歌辞。苦热行
皎然（唐代）

六月金数伏，兹辰日在庚。炎曦曝肌肤，毒雾昏檐楹。

安得奋翅翮，超遥出云征。不知天地心，如何匠生成。

火德烧百卉，瑶草不及荣。省客当此时，忽贻怀中琼。

捧玩烦袂涤，啸歌美风生。迟君佐元气，调使四序平。

中令霜不袄，火馀气常贞。江南诗骚客，休吟苦热行。
和小补叔莺花原韵
安定（清代）

巧弄嘤嘤清且娇，先机应在百花桥。织来雾縠风丝细，掷去金花柳线飘。

嫩草如茵铺绿野，落英满地衬红绡。文章拟作经纶手，锦绣韶华胜六朝。
句
宋祁（宋代）

云路旧扶黄道日，霞觞新映六符天。
秋日步至湖桑埭西
陆游（宋代）

伏枕衰方剧，搘筇气忽增。
细泉鸣暗窦，疏树映孤灯。
断雁寒依渚，强鱼健脱罾。
行缠已无用，却作在家僧。
夏日龙翔寺寄张侍御
喻凫（唐代）

沙西林杪寺，殿倚石棱开。晓月僧汲井，残阳钟殷台。

河冲绿野去，鸟背白云来。日夕唯增思，京关未想回。
御题松鹤图恭纪二首 其一 松
胤禛（清代）

通身鳞鬣作龙文，翠色参天半入云。天笔普垂新雨露，一株独向殿前分。
杨孟博挽词
周文璞（宋代）

向来洛下老书生，今见诸孙更老成。
不复秀才趋试院，已题文学上铭旌。
泛观今古人亡恨，只有英雄命莫争。
来吊乍闻妻子哭，依然认作读书声。
和瑛师 其一
彭汝砺（宋代）

山花时复对行舟，想笑行人易白头。流水尽窥春燕舞，近山晴见暮云收。
卸妆
许雷地（清代）

卸妆小坐绮窗南，袁宝生成性太憨。戏倩檀奴除玉燕，轻呼小婢启金函。

团团菱镜奁开一，隐隐莲筹漏滴三。散发子夫容更丽，鬟低还插凤头篸。
东风吟和冼少汾并寄少汾同社诸君 其一
王渐逵（明代）

树作亭台山作城，春来岩壑更妍清。棠梨一夜催花发，多谢东风太有情。
春暮睡起
居节（明代）

避俗年来聊避喧，移家犹未问桃源。
雨晴门巷皆山色，花落春衣半酒痕。
身在江湖谁是客，心空梦幻已忘言。
游丝柳絮偏无赖，遍逐东风去绕村。
写情
李益（唐代）

水纹珍簟思悠悠，千里佳期一夕休。
从此无心爱良夜，任他明月下西楼。
五月二十六日莼客枉顾山中获读其楚游诸诗感成长句
沈宝森（清代）

江村十日黄梅雨，波涛入户不得晴。扁舟忽报故人至，满衣檐雨一笑迎。

袖中示我楚游草，知己相逢转潦倒。家徒四壁为壮游，他乡岁暮伤怀抱。

随园以后诗格卑，街谭里语相摩追。先生只手障东海，春霆一发苏聋痴。

从古天心浩难测，谁实生才转相厄。安定教士丛讥谗，相如为郎困资格。

上书十载长安市，东阁相延号知己。读书坐老中兴年，闭门著书岂得已。

山中五月新竹成，绿阴罩地黄鹂声。杨家果红吴盐白，风雨高歌浮百觥。

饥寒那得久乡里，良夜清谈复余几。新诗录尽月五更，山钟摇雨曙鸦起。
仲辅和寄送季弟诗复次韵寄之 其一
李纲（宋代）

块处江城无与游，芦花枫叶楚天秋。萧然霜鬓伤迟暮，久矣灰心任去留。

道阻每怀千里念，时危岂为一身忧。何年棣萼还相映，醉卧元龙百尺楼。
题淩媪隐居图
高逊志（明代）

陶令归来日，躬耕不厌贫。问谁解同志，赖有翟夫人。
湖居
潘玙（宋代）

旋营小屋并湖滨，最喜闲身叶样轻。
俗子过门令我病，好山到眼觉心清。
新开白地多栽竹，怕惹红尘少入城。
鱼鸟忘机自飞泳，酒边尽可助吟情。
送李梅庵之金陵兼讯海上丁三
曾习经（清代）

风尘临别意，哀乐胜前贤。逐世原非策，忧时只自煎。

旧吟开府地，遥忆过江年。海上逢相好，当春倘寄笺。
送胡季辙制参赴堂召
李曾伯（宋代）

怪得檐头鹊语频，好音催召幕中宾。
唤回难塞三更梦，趁取莺中二月春。
车法阵图留后效，囊封谏草看前陈。
退朝若访孤山去，尚有疏梅可寄人。
感寓
杜荀鹤（唐代）

大海波涛浅，小人方寸深。
海枯终见底，人死不知心。
龙池寺望月寄韦使君阎别驾
司空曙（唐代）

清光此夜中，万古望应同。当野山沈雾，低城树有风。

花宫纷共邃，水府皓相空。遥想高楼上，唯君对庾公。
和滕至刚韵兼简顶玄极长老二首 其二
王绅（宋代）

丛林清誉重，湖海惯遨游。翠竹存吾道，黄花映毳裘。

谈玄风穴辈，达理大颠流。欲效留衣别，容予入社不。
湖东庙化元霄
释月涧（宋代）

楼台鬲岸沸笙箫，万斛金莲撒碧霄。湖水东边杨柳树，也开青眼看元霄。
游丝
林坦（明代）

彷佛冰蚕茧乍抽，随风袅袅自悠悠。牵花有影晴多见，映月无悠夜不收。

色借明纱江上浣，光添白发镜中愁。将军况是经纶手，高唱于今愧莫酬。
阌乡寓居十首。钓竿
吴融（唐代）

曾抛钓渚入秦关，今却持竿傍碧滩。

认得旧溪兼旧意，恰如羊祜识金环。
过藤县，感秦少游藤县，古藤州
李宪噩（清代）

少游既放还，返棹喜洋洋。身委紫藤下，魂魄归淮扬。

我来藤江渡，落日照平冈。遗迹何处寻？烟水但杳茫。

英奇多不偶，庸驽易福庆。远游底所成，寂寞今还乡。
李氏孝义
陶安（明代）

鲁之为国多秀民，礼教遗俗醇乎醇。中有孝子全性真，务学唯先厚天伦。

骨肉之爱始自亲，厚我能施睦宗姻。母氏派出虞公臣，秉节操心异于人。

夫也竟终阃幕宾，江东客途孤怆神。归家奉舅颜和訚，舅兮不知儿陨身。

不将脸照桃花春，柏舟为誓甘苦辛。灯窗课读勤绩纫，渐见四子英甡甡。

重闱鹤发馀九旬，孙枝满眼皆儒珍。盈门弦诵延缙绅，簦笈远至咸循循。

表厥宅里墨榜新，光映岱岳黄河津。良也孝义盖有因，积善有报祯祥频。

后贤思齐世蹈仁，河岳久长能与钧。
途次投赠少师徐相公南归七言近体六十句
王世贞（明代）

台阁频年秉化钧，俱将谟训比丝纶。鸿逵夙表仪端羽，骊海偏婴颔下鳞。

两诏中兴光日月，千秋顾命见君臣。丹衷自委金縢秘，赤手重扶玉座新。

百揆始知明舜目，普天原只颂尧仁。戟门昼敞恒如水，椽笔阳回总是春。

已见辞侯超博陆，肯教开阁儗平津。商岩遍起成霖泽，宣室长扃绝鬼神。

蒲类画波鲸顿偃，越裳梯岭雉能驯。从他得序同升在，不为流言引退频。

归到谷城黄作石，挂馀神虎角名巾。峥嵘皂盖腾驰传，灿烂朱提捧赐银。

内殿恩传衣锦敕，东门泪满望辕尘。九边蕃将争剺面，八座尚书未展颦。

去国身轻凭款段，忧时鬓在写麒麟。鹏休六月方为息，蝇点连城反见珍。

置酒可同疏傅纵，脱骖仍念越生贫。荣庭兰畹芬相袭，入眼荆花晚渐亲。

三泖水疑增浩荡，九峰山忽耸嶙峋。那堪绿野栖迟地，转作苍生顾盻身。

听履定谁攀赤舄，悬车应即改蒲轮。蓬心下泽知难变，蒿目中原忍更论。

天地会当交泰否，云雷须自要亨屯。功名再续中书考，风俗能还上古淳。

此际平原投谒士，向来丞相扫门人。沈湘些就音犹楚，扣阙书成哭向秦。

病草远能沾雨露，瞻槐高竟隔星辰。山公实已怜嵇绍，谷口宁容卧郑真。

浮誉总为周地璞，孤踪甘积汉家薪。何时得托支离树，长伴庄生祝大椿。
和吴君平游蒋山兼呈王安国二首 其二
范纯仁（宋代）

钱塘山色饱相从，复此登临景物同。旧国池台馀草碧，夕阳楼物半山红。

当时言笑如朝梦，今日心颜尽老翁。终爱岩间坐禅客，能将万事付虚空。
重寄苏子瞻
刘攽（宋代）

空胸迷旧学，华发怅颓龄。江海容孤翼，云霄寄客星。

未堪循吏传，默守太玄经。正恐声闻酒，令人醉不醒。
叔父生日
项安世（宋代）

新年一百二十日，此酒年年须共斟。
竹岭松溪仙派远，龙山梦共寿乡深。
戎葵百段缠头锦，卢橘千丸买酒金。
造物商量供酒费，怕教一事恼闲心。
声声慢 长乐钟声
贲黄理（清代）

黄扉初开，殿阁风轻，长空雾烟如毂。万户千门，灯火渐收驰逐。

宫中一声嘹喨，透重城、响惊林麓。清夜永，任敲风咽雨，穿花度竹。

直待鸡人催晓，朝臣集、静鞭三下才伏。听尔劳劳，今古徒悬华屋。

此时兴亡阅尽，剩追蠡、一线横木。倒不若，那檐铃、君常在目。
重五 其二
郑刚尊（宋代）

记得山居暑服轻，石榴低照酒尊明。綵茸花里占诗句，角黍盘尊脱锦绷。

老去容身惟有睡，午宜采药懒能行。谩令门外篸蒿艾，且免炎乡瘴疠生。
送年寓叹
孙嵩（宋代）

岁事分携作迳归，清愁环守有重围。
预供除日先人祭，次拂元重道士衣。
狂似嵇康今尽懶，觉旭蘧瑗昔皆非。
新春未识耕耘地，当卜何如买钓矶。
钟陵春思
李中（五代）

沈沈楼影月当午，冉冉风香花正开。芳草迢迢满南陌，王孙何处不归来。
景定初元即事十首
刘克庄（宋代）

饮狂插红杏，醉倒藉苍苔。
董子窥园出，庞公上塚回。
旅泊
蒋吉（唐代）

霜月正高鹦鹉洲，美人清唱发红楼。

乡心暗逐秋江水，直到吴山脚下流。
颂古一○一首
释子淳（宋代）

前后三三不失宗，迥迢午圣数难穷。
金刚脑后全轩露，叠叠青山锁翠空。
青邑王菊姐烈操因成二十八韵以志潜德
王祥奎（清代）

我闻古烈女，多在及笄时。恩爱迫中肠，毕命所不辞。

不然出高门，礼义之所滋。柏舟与黄鹤，千古传歌词。

异哉王氏女，永安河之湄。生同荆布侣，不出墙与篱。

如娴巾帼训，大义信不移。摽梅年已及，尚未结其缡。

夫婿驹王裔，于归待及期。狂飙摧兰蕙，行露厌涂泥。

蠢竖恃狡狯，强悍藐难支。仓皇践闺闼，睚眦生妄思。

白刃剚厥颈，饮恨镌肝脾。天地为惨淡，禽鸟为酸嘶。

泉路浩茫茫，一死安能迟。白圭尚磨玷，彤管敢或遗。

具此不渝衷，便可光门楣。魂飞夜台下，冤诉县尹墀。

戚里睹其情，掩面泪澌澌。临境闻其状，捋髭开双颐。

谓言烈女心，匪石不转移。旋踵脱兔获，显戮典刑施。

我令状其事，感痛生嗟咨。宇宙亦云大，正气乃在兹。

棹楔旌其闾，堪以振顽痴。作诗纪贞烈，好寄采风知。
颂古十首 其六
释昙华（宋代）

大海波涛涌，千江水逆流。龙王宫殿里，不见一人游。
凉夜有怀　自此后诗并为应举时作。
白居易（唐代）

清风吹枕席，白露湿衣裳。
好是相亲夜，漏迟天气凉。
霜柳
释居简（宋代）

春傍垂杨困得醒，池塘部曲顿精明。褪寒欲试鹅儿浅，商略工夫苦未成。
故礼部尚书衔原侍郎沈德潜
弘历（清代）

东南称二老，曰钱沈则继。并以受恩眷，嘉话艺林志。

而实有优劣，沈舛钱为粹。钱已见前咏，兹特言沈事。

其选国朝诗，说项乖大义。制序正厥失，然亦无呵厉。

仍予饰终恩，原无责备意。昨秋徐述夔案发，潜乃为传记。

忘国庇逆臣，其罪实不细。用是追前恩，削夺从公议。

彼岂魏徵比，仆碑复何日。盖因耄而荒，未免图小利。

设曰有心为，吾知其未必。其子非已出，纨裤甘废弃。

孙至十四人，而皆无书味。天网有明报，地下应深愧。

可惜徒工诗，行阙信何济。
楚石琛藏主自蒋山归却欲就丛林阅藏同舟清江之上赋此赠之
虞集（宋代）

手携北山云，却上西江水。月明洲渚生，叶落风不起。

虚舟不移棹，寒波钓金鲤。银河转碧落，北斗去天咫。

龙吟匣中剑，虎跃弦上矢。杀机谁敢当，吹毛岂轻试。

贝叶启千函，木榻脱双履。惟应胜壁观，悠悠度年岁。
霅山和丹岩晚春韵
卫宗武（宋代）

叠叠青山叠叠林，风松石涧自成琴。
个中迥与世尘隔，试问入山深未深。
昭明太子宫
程珌（宋代）

千章乔木烟苍苍，一帙遗文字字香。
梁鼎西沉何处间，至今戟手看兴亡。
上赵漕
华岳（宋代）

太山之巅有乔松，凛凛千丈摩苍空。
风云有会直相际，轰雷制电蟠蛟龙。
盘根错节真天种，卿月郎星伴辰拱。
高风萧瑟涕清泉，桃李无言谩丘垄。
南宫仙桂饶天香，南国蔽芾歌甘棠。
大枝擎天作砥柱，小枝驾海成虹梁。
六月无风天欲雨，赤龙衔火烧空宇。
亭亭横盖指扶桑，万壑千崖冷无暑。
大椿可笑欺庄周，便指千岁为春秋。
使民若战夏后社，用汝当作商川舟。
自惭藤蔓缠林壑，未遂鹪鹩一枝乐。
盘桓已喜跨高寒，更借扶摇荐鵰鹗。
我闻处士方绸缪，三友简在公宁留。
苍姬已托大夫荫，赤子愿陪丞相游。
奉和袭美所居首夏水木尤清，适然有作次韵
陆龟蒙（唐代）

柿阴成列药花空，却忆桐江下钓筒。亦以鱼虾供熟鹭，

近缘樱笋识邻翁。闲分酒剂多还少，自记书签白间红。

更爱夜来风月好，转思玄度对支公。
雨中至华下宿王山史家
顾炎武（明代）

重寻荒径一冲泥，谷口墙东路不迷。
万里河山人落落，三秦兵甲雨凄凄。
松阴旧翠长浮院，菊芯初黄欲照畦。
自笑漂萍垂老客，独骑羸马上关西。
倪元镇画
董纪（明代）

地僻无人扫，亭前长绿苔。不知丁氏鹤，何日可归来。
病中秋夜
李以麟（明代）

卧病茅檐下，秋风一夜清。离心生雁影，商意入蝉声。

岁月时将暮，关河露欲凝。无情江上月，故故傍人明。
送长沙韦明府
郎士元（唐代）

秋入长沙县，萧条旅宦心。烟波连桂水，官舍映枫林。

云日楚天暮，沙汀白露深。遥知讼堂里，佳政在鸣琴。
寄题喻叔奇国傅郎中园亭二十六咏曲水
杨万里（宋代）

名园曲水费工夫，玉甃琼磨滴水无。
谁把流觞借诗老，天生九曲一水渠。
月夜宿云门寺
刘清（清代）

攀萝陟层峦，投宿远公宅。众鸟不闻声，悠然夜方寂。

一规月破云，流辉照虚壁。萧萧松影寒，皎皎山光白。

蛩号露草清，猿啸烟林碧。我心素爱间，此来惬所适。

逝将谢尘烦，永伴栖元客。
周五津寄锦笺并柬杨双泉
杨慎（明代）

谁制鸾笺迥出群，云英腻白粲霜氛。薛涛井上凝清露，江令筵霜擘綵云。

窈窕翠藤盘侧理，连环香玉剪回文。老来无复生花梦，锦字泥缄付墨君。
喜雨次韵併呈郡守吴居父
楼钥（宋代）

一旱祷而雨，此心天与通。
为霖三日起，起舞万家同。
破块朝方爽，翻盆夜正中。
随车真响应，巫觋又何功。
偈颂五十一首 其一
释大观（宋代）

真不立，妄本空。七凹八凸，四辟六通。松声杂雨山长静，春色带寒花自红。
夜书
张耒（宋代）

黯黯夜烟青，寥寥秋汉迥。
海月出天高，霜云泊天静。
鹤鸣知露寒，树影当轩正。
幽客独未眠，经窗夜声磬。
巩北秋兴寄崔万允
岑参（唐代）

白露披梧桐，玄蝉昼夜号。
秋风万里动，日暮黄云高。
君子佐休万，小人事蓬蒿。
所适在鱼鸟，焉能徇锥刀。
孤舟向广武，一鸟归成皋。
胜概日相与，思君心郁陶。
苦旱 其四
韩淲（宋代）

岁晚霜天雪夜时，地炉无火亦频吹。如今旱杀热难过，以昔穷忙寒不知。

岁月只随时变换，乾坤徒使气推移。冯生众庶真何谓，翻手为云雨亦奇。
贤者之孝二百四十首·范宣
林同（宋代）

手直微伤尔，如何忽改容。
不能全所受，此痛政无穷。
偈颂七十八首
释正觉（宋代）

芝麻压得油，秔米炊得饭，
还我丛林饱参汉。衲僧履道贵平怀，
何怀临机争转换。活计自然，
家风成现。顺水便风，
归舟到岸。寒山拾得笑呵呵，
此心分付知音辨。
寄海会之长老
释重顯（宋代）

百花开后一花开，风递清香远远来。
谁问黄梅不平事，照中依旧惹尘埃。
次韵斯远晨起见示
赵蕃（宋代）

云行日日候西东，更卜林啼与穴宫。
乍见天边成四合，不知山脚本来空。
岂惟吾辈忧艰食，更说军储傒屡丰。
诏旨已闻汤自责，缺然谏纸疏由衷。
从军有苦乐行（时从司空鱼公北征）
李益（唐代）

劳者且莫歌，我欲送君觞。从军有苦乐，此曲乐未央。

仆居在陇上，陇水断人肠。东过秦宫路，宫路入咸阳。

时逢汉帝出，谏猎至长杨。讵驰游侠窟，非结少年场。

一旦承嘉惠，轻身重恩光。秉笔参帷帟，从军至朔方。

边地多阴风，草木自凄凉。断绝海云去，出没胡沙长。

参差引雁翼，隐辚腾军装。剑文夜如水，马汗冻成霜。

侠气五都少，矜功六郡良。山河起目前，睚眦死路傍。

北逐驱獯虏，西临复旧疆。昔还赋馀资，今出乃赢粮。

一矢弢夏服，我弓不再张。寄语丈夫雄，若乐身自当。
从阳曲呈邑大令 其三
屈大均（明代）

田祖争祠击鼓齐，蓝田古庙盛豚蹄。令公晴暖行春去，相夹朱轓有鹿麑。
虞美人
吕本中（宋代）

平生臭味如君少。自是君难老。似侬憔悴更谁知。只道心情不似、少年时。

春风也到江南路。小槛花深处。对人不是忆姚黄。实是旧时风味、老难忘。
赞黄檗和尚
释法薰（宋代）

破布裹真珠，古寺甘守拙。
与裴国安名，对百丈吐舌。
棒头敲出小厮儿，却向大愚言下瞥。
瞥不瞥，返遭一掌如何雪。
吴焕章送行
姜特立（宋代）

素行躬韦布，长材轹缙绅。
老成吾甚畏，竞爽尔谁邻。
半刺人称屈，全牛技未伸。
难兄曾托契，薄宦偶同寅。
和韵长愁险，开樽屡饮醇。
高谈烘白昼，妙舞艳青春。
方幸交情密，还欣道义亲。
到家才旦暮，回首遽参辰。
越榜惊行速，吴牋荷寄频。
施松从此始，折柳竟无因。
指日腾夷路，兹时记故人。
聊凭五字句，千里话殷勤。
王母仙桃
瞿佑（元代）

周王汉帝总成空，未及桃花一度红。
殿上小儿差耐久，等闲三入果园中。
霍开府载酒见过
高叔嗣（明代）

列坐青郊映，容门画戟雄。
晴原猎骑外，春草舞筵中。
玉珮邀皆至，金尊狎与同。
无将灌园意，错讶楚三公。
题推篷梅轴
李曾伯（宋代）

玉奴梳洗罢，半面露新妆。
江岸数枝影，篷窗一罅香。
横披含晓色，卧对压春芳。
庚岭几多力，剡溪方寸长。
萧然临水月，即之贯冰霜。
老出墨池手，清入诗人肠。
孤梢亚篱落，全树嗤玉堂。
故旧解后见，隽永约略尝。
熏羞篆鼎供，醉梦纸帐傍。
赖君润色工，着我怀袖藏。
太繁厌易启，所取廉毋伤。
谁为语逋逊，持此同相羊。
临海县治琴堂
楼钥（宋代）

子贱弹琴真是琴，我今无弦知琴心。
使我不得琴中趣，弦以修绠谁知音。
才术高低不自由，单父二子心则侔。
后人不得弹琴暇，勿以戴星为可羞。
山居杂诗九十首
曹勋（宋代）

随分作栏槛，松竹带花柳。
四时面面看，百种日日有。
玩目必群卉，洗心付芳酒。
吾侪不改常，居閒简可久。
樊山有诗留别同社索和与乙庵同次原韵 其一
瞿鸿禨（清代）

从来乐道不忧贫，天问终难测盖浑。昨夜微霜催客子，明年春草忆王孙。

飘萍聚散真无定，蟠木轮囷自有根。梦里东华风景异，铜驼应感止车门。
赋得日中市朝满诗
张正见（南北朝）

云阁绮霞生，旗亭丽日明。尘飞三市路，盖入九重城。

竹叶当垆满，桃花带绶轻。唯见争名利，安知大隐情。
新小滩
白居易（唐代）

石浅沙平流水寒，水边斜插一渔竿。

江南客见生乡思，道似严陵七里滩。
亲耕籍田七首
佚名（隋代）

畟畟良耜，我田既藏。
土膏其动，在日载阳。
执事有恪，于此中邦。
农夫之庆，栖亩馀糧。
挽曾东轩二首
王梦应（宋代）

壮图罹短世，野趣满余年。
往事堪垂史，孤踪每畏天。
广文俄病酒，摩诘厌闻弦。
遥想南州士，生刍重泫然。
予同彦老自四明之永嘉中道留宿岳林会法照海印二禅伯夜话投晓登车乃行留题于寺三首 其二
卢襄（宋代）

叹息老禅伯，萧闲心自如。买松栽别坞，引水过新渠。

草色经行外，禽声宴坐馀。自惭双客鬓，垂老尚征车。
鹧鸪天
汤传楹（明代）

一片伤心花影重，美人初出晓云宫。帘前泥落常憎燕，鬓侧花摇数避蜂。

钩月翠，晕潮红，倚烟欺雨咒东风。碧纱窗掩喁喁处，塞北江南春梦中。
天宁洲逢老僧一百一岁 其二
袁宏道（明代）

开元天子最风流，曾见南巡锦幄舟。栾大也知非诳语，老人大父昔同游。
贤者之孝二百四十首·司马迁
林同（宋代）

悲哉执手泣，论著谨毋忘。
岂识迁它日，能紬石室藏。
送许体之守贵州
周紫芝（宋代）

人物久衰谢，斯文寄渺茫。先生推老成，词采今擅场。

交游数辈行，犹及晁与张。大坡渺云汉，小坡与相羊。

岂兹丝纶手，不入鹓鹭行。尔来南中守，雨露新汉章。

南中俱乐土，佩带安农桑。铜花秀铠甲，芝菌生桁杨。

霜林荔子熟，酿瓮千家香。使君啸铃阁，宾客醉高堂。

古来多循吏，治行何曾彰。愿公饮无何，坐使斯民康。
一萼红二首 其二
端木埰（清代）

喜春来，却寒威转冽，春气那曾回。瓶冻添莹，炉熏失暖。

霜气还是皑皑。断桥外、栖鸦短树。带寒景，新绿杳难催。

廿四番风信，萧寥芳讯，何处探梅。老去诗情更涩，怅漂萍踪迹，中酒襟怀。

香斟醑椒，辛盘剪韭，行乐都付儿侪。恰又是、祥霙尚秘。

想玉馔、犹是荐清斋。待到天心酿和，重醉金杯。
答二任
苏洵（宋代）

鲁人贱夫子，鸣丘指东家。
当时虽未遇，弟子已如麻。
奈何乡闾人，曾不为叹嗟。
区区吴越间，间骨不惮遐。
羽见反不怪，海人等龙蝦。
嗟我何足道，穷居出无车。
昨者入京洛，文章彼人夸。
故旧未肯信，闻之笑呀呀。
独有两任子，知我有足嘉，
远游苦相念，长篇寄芬葩。
我道亦未尔，子得无增加。
贫穷已衰老，短发垂髿髿。
重禄无意取，思治山中畬。
往岁栽苦竹，细密如蒹葭。
庭前三小山，本为山中楂。
当前凿方池，寒泉照谽谺。
玩此可竟日，胡为踏朝衙。
何当子来会，酒食相邀遮。
愿为久相敬，终始无疵瑕。
闲居各无事，数来饮流霞。
寿宪使江寺惩治八首以座右公廉勤谨忠信和缓
程公许（宋代）

和与同近似，同乃异於和。
九官逊虞廷，儆戒而赓歌。
不然水济水，后患将如何。
期公调鼎食，一柱障颓波。
古离别
黎廷瑞（宋代）

迢递君远游，缠绵妾孤伤。
年年望君还，悠悠空断肠。
我愿陵成江，有车不得襄。
江复变为陆，无水通舟航。
成江路还通，变陆路更长。
安得微贱躯，乘几堕君傍。
化为舟与车，载君还故乡。
困暑次韵白洲
李东阳（明代）

高堂递晴阴，炎熇气呼阚。燔同洪炉然，溽入厚地黯。

繁星夜方摇，淫雨昼仍滥。炎光石成燋，暝色山带黡。

羲轮燄赫赫，雷毂声轞轞。龟拆行在田，涛翻坐平槛。

占风想乾鹊，吠日惊蜀㺌。彼浴空羡凫，吾冠不如𧍙。

甘泉冷将濯，恶木繁可斩。惔心甘独劳，炙手竟谁犯。

周扇怀仁风，陶窗仰清范。虽无簿书烦，颇觉餐食减。

颦为穷儿愁，怒作壮士喊。亦有岁寒交，绨袍义思范。

岂无雪夜访，杯酒情意湛。天时手中环，世事波上舰。

晚寻东篱菊，秋种南山豏。思君正执热，有袂不可掺。
发黄州泊巴河游马祈寺
陆游（宋代）

南望武昌山，北望齐安城。
楚江万顷绿，著我画舫横。
云帆不须万，鼍鼓不须鸣，淡然隐曲几，山水相逢迎。
疏雨漏薄日，非阴亦非晴。
晚泊巴河市，小陌闻屐声。
紫髯刑马地，一怒江汉清。
中原今何如？感我白发生。
偶书
范成大（宋代）

出处由人不系天，痴儿富贵更求仙。
东家就食西家宿，世事何缘得两全。
诗三百三首 其六十
寒山（唐代）

洛阳多女儿，春日逞华丽。共折路边花，各持插高髻。

髻高花匼匝，人见皆睥睨。别求醦醦怜，将归见夫婿。
舟中观雪呈李尧俞二首
冯时行（宋代）

孤渚凝寒睇，斜风看乱飘。
已狂难自定，初泊不胜娇。
白向水边断，轻来衣上消。
更愁清梦觉，篷底听萧萧。
鼓吹铙歌十五首 其十二 上邪篇
何承天（南北朝）

上邪下难正，众枉不可矫。音和响必清，端影所以亡。

汉宣隆中兴，魏祖宁三方。譬彼针与石，效疾而称良。

行苇非不厚，悠悠何讵央。琴瑟时未调，改弦当更张。

矧乃治天下，此要安可忘。
题张光禄纪游画卷六首 其四 金陵怀古
李英（清代）

谁似南游美少年，扁舟桃叶渡头烟。乌衣朱雀今何在，惟有长干古寺禅。
枯荷鹡鸰图
钱允（明代）

霜落秋荷叶渐残，西风原上鹡鸰单。翻思煮豆燃萁者，能似沙禽念急难。
七夕
杨亿（宋代）

清浅银河暝霭收，汉宫还起曝衣楼。
共瞻月树怜飞鹊，谁泛星槎见饮牛。
弄杼暂应停素手，穿针空待贶明眸。
匆匆一夕填桥苦，不似人间有造舟。
三月自端泮还乡
黎伯元（元代）

满眼莺花欲发吟，四方戎马正关心。农归渤海家如寄，人恨桃源路不深。

夜月啼鹃空惨怆，朝阳鸣凤遂消沉。三年枉作莼鲈梦，采蕨惟应入翠岑。
春日舟中即事
刘弇（宋代）

不因门有北堂亲，肯泛孤舟瘴海滨。万里江湖愁去客，一春风雨厌行人。

花朝水国留题懒，月夜乡园入梦频。每被烟波惊破胆，却思云石自由身。
答李闳中节推
徐积（宋代）

王家池上芙蓉客，曾把新诗赠野人。不道形骸成土木，却言风野长精神。

凡禽易识甘题凤，野兽难分误比麟。努力唱歌酬不得，枉教白雪落红尘。
寄金山普衲
郑元祐（元代）

金鳌背上郁蓝天，长有神龙卫法筵。
午夜江声推月上，浪花如雪寺门前。
金陵览古 阿育王塔
朱存（唐代）

窣堵凝然镇梵宫，举头层级在云中。金棺舍利藏何处，铎绕危檐声撼风。
解佩令 题友人渔隐图
丁如琦（清代）

藕花千顷，桃花一棹。又开残、白蘋红蓼。随意风帆，任南北东西都好。

计生涯、此中粗了。

停桡近浦，收纶斜照。且休论、得鱼多少。换酒归来，拚一觉、醉眠忘晓。

这襟怀、尽堪娱老。
和左与言谢寄酒
许景衡（宋代）

君不见梅子真，当年狂歌吴市门。神仙隐逸两何有，耿介感激空千言。

我今幸生太平日，千载相望同禄秩。閒看世事浑不知，一心祇愿饥肠实。

有谁解与鲁公米，无田也酿渊明秫。瓮间细酌新泼醅，既醉欢娱亦萧瑟。

江湖谁肯便相望，一尊犹及诗人尝。榴花竹叶应拨去，落盏且看鹅儿黄。

高斋肆筵尽嘉客，长鲸一吸无馀沥。座上杯盘未狼藉，愁见长瓶卧东壁。

新诗飘飘写胸臆，青天白日飞霹雳。休言李杜门限牢，到底输我巧钻刺。

我诗杉鸡竹兔耳，未见虎狼先辟易。异时更敢说较量，缩手从今作降敌。
閒题 其三
叶杲（宋代）

燕泥犹认旧柴扉，帘影玲珑度落晖。细数归期春早晚，一天风絮满池飞。
登燕子矶
孙蕙（清代）

铁锁沉江王气收，萧骚风色暗江楼。丹枫远岸戎戎市，绿浦寒烟点点鸥。

秋好金陵桃叶渡，风回玉笛木兰舟。名山输却空王子，梵刹依然枕碧流。
植{木庸}
程师孟（宋代）

三楼相望枕城隅，临去重栽木万株。
试问国人行往处，不知还忆使君无。
赠董清平燮庵
戈涛（清代）

栖迟锁院论文日，弹指流光已十年。异地相逢嗟共老，故人虽在散如烟。

华风久格蛮夷俗，灵雨新沾芋栗田。莫叹官贫公禄薄，与君畴昔酌清泉。
酬寄伍朝宾
刘永之（明代）

才子多文藻，京华富友朋。价同千里骏，情似九霄鹰。

学省燃官烛，倡楼对市灯。醉倾光禄酒，渴饮凌人冰。

马惜障泥锦，人轻半臂绫。御沟萦似带，驰道直如绳。

青琐弹冠入，朱门蹑履登。时清周道泰，运否楚氛腾。

六郡良家选，千金国士徵。星驱千载鸟，露宿骑县棚。

荏苒山河隔，蹉跎岁月增。鲸鲵依巨浪，虎豹啸高陵。

野烧兼风起，边烽共月升。候鸡晨喔喔，警鼓夜鼟鼟。

水市船通贾，山村屋近僧。陶尊深泛蚁，竹简细书蝇。

交爱虞生好，诗怜辛子能。远书同客寄，遗稿借人誊。

古道时因弃，孤忠世共憎。相思愁极目，惜别泪沾膺。

日晚凋琪树，天寒落翠藤。愿坚松柏操，海宇迟中兴。
流杯次日连雨渭师有诗次其韵
洪适（宋代）

入夏浓云日夕昏，举头烟雨暗前村。风随重客清葵扇，月为佳人射翠樽。

依旧建瓴攲屋角，几番携杖失溪痕。小枰已在纱窗下，欲把明琼看倒盆。
先夫子湘辞世三载感而有作
陆懿和（清代）

忆别三年泪满襟，音容缥缈梦难寻。痴情欲化随君去，恐负遗言一片心。
送王广渊司门出守绛州
苏颂（宋代）

仕宦人言为郡乐，名藩古有绛台雄。
居园幽绝刻樊记，分国盛强歌晋风。
历览胜游千骑上，坐颁仁政两河中。
当年谁似高门庆，五守同时间望隆。
宜秋轩梅
杨基（明代）

万松岭上梅千树，踏雪年年看花去。
湖边十里翠裙腰，尽是看花醉眠处。
花今憔悴不如前，人亦飘零二十年。
梦魂不到西湖上，春色自绕南枝边。
今年看花来杜曲，一树寒香照茅屋。
别是人间冰雪魂，肌肤绰约清如玉。
雪更玲珑玉更温，春风入颊淡无痕。
数声残角黄昏后，独自相看半掩门。
中山九日
许及之（宋代）

恋阙怀亲一性成，车夫解事趣归程。松醪菊斝中山驿，蓟北江南万里情。
怀陆费季斋表姊 其一
钱聚瀛（清代）

重逢应有喜，何事转生悲。我已愁如许，君今鬓有丝。

纵图良晤久，先恨别离时。拟卜墙东舍，终身共咏诗。
观所养鸂鶒
徐照（宋代）

一身文采异常流，却使闲身不自由。
永日翠笼相并睡，岂无魂梦到沧州。
驾幸太学
王岩叟（宋代）

享馀精意焕龙章，就促銮舆视上庠。亿万圜观人作堵，三千迎拜士成行。

虚心访道资洪业，异礼尊儒冠百王。四海向风知自劝，足应愚鲁亦升堂。
始暖
方回（元代）

垢汗熏蒸虮虱肥，花前未洗雪泥衣。
到家儿女应相讶，四载漂零仅一归。
疑梦二首
白居易（唐代）

莫惊宠辱虚忧喜，莫计恩雠浪苦辛。

黄帝孔丘无处问，安知不苦梦中身。

鹿疑郑相终难辨，蝶化庄生讵可知。

假使如今不苦梦，能长于梦几多时。
题许由弃瓢
王立道（明代）

箕山高兮千万寻，下有泉水清且深。古来贤士多奇节，节踰高山泉比心。

玉食纯衣九重位，放勋未识先生志。一瓢犹自厌喧嚣，何况纭纭万几至。

九韶空令爰居悲，越持章甫将安归。当时牛口污万乘，此耳虽洗心犹非。

深山蕨薇肥可食，啜饮优游皆帝力。鸟则有木鱼有渊，我生何为独偪侧。

爝火难为日月光，风云熻赫龙虎藏。已知师锡有虞舜，舍兹玄德徒皇皇。

人言身名有重轻，先生弃身如弃名。县疣附赘从决裂，奄然千古同杳冥。

千古云山自朝暮，至今遗冢悲高树。秋风落叶声萧萧，惟有寒蝉泣清露。
沁园春 其二
王于臣（清代）

山绕吾庐，且启烟扉，悠然远思。看墙角花英，落成红雨，檐前柳叶，罥住青丝。

漫卷虾须，频来燕子，认得空梁旧垒飞。伤心处，抚笔床茶灶，事事都非。

春风不管芳菲。任陌上香风著地吹。更怨锁莺魂，声移庭院，梦迷蝶影，愁上罘罳。

弦冷蕉桐，香沈睡鸭，检点生涯几自疑。朝来后，又门窥松鼠，野叫山鸡。
句
庞清孙（宋代）

当时若为苍生出，安得云溪不朽名。
句
叶宋英（宋代）

柳香何处春风店，酒醒月明闻杜鹃。
春秋战国门。郤成子
周昙（唐代）

陈乐无欢璧在隅，宰臣怀智有微谟。

苟非成子当明哲，谁是仁人可托孤。
和文公见寄降笔
何梦桂（宋代）

玉垒失元戎，关河惨北风。中原残照外，故国梦魂中。

往事随流水，馀生叹转蓬。唾壶歌未已，飞雁落江空。
病孔雀
皮日休（唐代）

烟花虽媚思沈冥，犹自抬头护翠翎。
强听紫箫如欲舞，困眠红树似依屏。
因思桂蠹伤肌骨，为忆松鹅损性灵。
尽日春风吹不起，钿毫金缕一星星。
晓望华清宫
姚合（唐代）

晓看楼殿更鲜明，遥隔朱栏见鹿行。

武帝自知身不死，教修玉殿号长生。
谶句
李遐周（唐代）

渔阳鼙鼓过潼关，此日君王幸剑山。
木易若逢山下鬼，定于此处葬金环。
蜀府遇夏时教谕次韵叙德言怀
方孝孺（明代）

周道昔沦丧，凤鸟收其声。纷纷徇世士，各以智术鸣。

仲舒起西都，蜀汉有孔明。下帷谈正谊，濡走济群生。

二子苟遇时，惠泽𬒳孤茕。惜其遭逢谬，不见礼乐兴。

迩来一千年，文献鲜有徵。岂无辅相贵，未免利禄婴。

鄙夫何所知，浪窃当世名。致君事莫及，好古心徒倾。

身疲道路长，兴入江山清。偶随群臣后，获见百代英。

神姿俨渊肃，雄论极醇精。德政尚宽和，西土臻治平。

福善固天理，愿治本民情。昔叹贤豪稀，今见德位并。

寄言同袍子，拭目王化行。
句
薛绍彭（宋代）

曾梦春塘题碧草，偶来雾夕看红蕖。
和孔宗翰郎中见寄
范纯仁（宋代）

圣人流泽到真贤，直节清名奕世传。惠政讴谣腾楚甸，醉吟风月满江天。

嗟予滥典劭农印，归老几无坐客毡。一得新诗清百虑，黄粱未熟且安眠。
游承天寺海翁首座相与登月台因过方丈
丘葵（宋代）

偶趁秋风一到城，市尘湫隘败人清。
牵丝聊作逢场戏，举眼那人得月明。
寂外幡幢皆古意，堂边萱草自秋声。
因过方寸观心印，见得泥牛入海行。
秋雨四首 其一
刘攽（宋代）

冷雨黄昏暮，秋声众叶喧。濯烦天宇阔，流恶楚江浑。

蛙黾烦当道，鱼龙稍在门。一樽聊自劝，还欲笑臧孙。
秋热
白居易（唐代）

西江风候接南威，暑气常多秋气微。

犹道江州最凉冷，至今九月著生衣。
吴大帝庙
杨备（宋代）

古木阴森庙岿然，龙蟠虎踞旧山川。
当时鼎足一场梦，空里旋风飞纸钱。
题陆务观草堂
曾几（宋代）

草堂人去客来游，竹笕泉鸣山更幽。
向使经营无陆子，残僧古寺不宜秋。
挽王开叔
陈著（宋代）

裔自三吴秀四明，士林著不尽峥嵘。
江淮游览诗随气，乡里推峥实过名。
最是与梅相契友，翛然易箦了平生。
北风飞旐余山路，稍得悲歌薤露声。
江雁初飞图
张宪（元代）

雁将边信拍江飞，人倚阑干立翠微。
山色忽随云影换，秋声暗向树头归。
可怜上国多戎马，怅恨中原又落晖。
於悒客怀仍对画，不胜老泪湿征衣。
句
吴沆（宋代）

已经平子宜地憾，未见夷吾得不忧。
韩蕲王翠微亭石刻
赵函（清代）

翠微亭，在何许，飞来峰下冷泉飞。水石潇潇不知所，清凉居士嬉春来，日色欲没翻经台。

一时君相定和议，安用中兴大将才。缚虎已成三字狱，骑驴独绕孤山曲。

哀猿相与山鬼啼，故人只向新亭哭。新亭苕峣积翠间，国仇未雪身敢间。

聊将山水当醇酒，末路英雄剧可怜。我到云林三十载，天水曾无寸椽在。

岂知片石待山僧，洗出寒泉发光怪。四十八字字八行，世子挥毫逞雄迈。

依然点画有锋棱，不与湖山同破碎。曩者浪迹金陵城，一登清凉山上亭。

延州王自有故土，曷尝尸此南唐名。名虽相符地则异，区区一墩安足争。

所嗟李主泪洗面，更无只字为之铭。灵岩之麓琴台侧，墓头尚禁憔苏迹。

何不突兀建此亭，榜以翠微名不灭。不然径上齐山巅，苍茫九子开风烟。

试摹一纸蕲王碣，并勒千秋鄂国篇。
送赵玉甫赴穿山监场
刘宰（宋代）

辟书朝东来，海上便拟寻蓬莱，
坐令斥卤皆春台。辟书暮西至，
颁春又拟陪千骑，江水江花尽和气。
浮屠将就要合尖，洊雷唤起蛰中潜，
东西惟命夫何嫌。诸么争令出门下，
意岂专为一日雅。君姿秀整气清遒，
露华凝晓月澄秋。胸中武库森戈矛，
笔下倒演三峡流。甘泉持橐侍凝旒，
青氊旧物唾手收。幡然正应侧席求，
东行西行宁久留。祖帐驰华轩，
嗟余定环堵。赠言古有证，
临分敢无语。纷纷曳紫腰黄金，
俨然望之真天人。万世在其后，
念之徒酸辛。富贵诚可乐，
名义吁可畏。此意傥无忘，
雁来频寄字。
赵集贤致政
宋褧（元代）

集贤学士鬓双皤，少日轩车意气多。有口惟称老聃语，向人不晓缺壶歌。
绣林阻风远望
袁中道（明代）

雨中新柳净江头，燕子穿花立钓舟。
东去湖湘多大泽，春来天地少安流。
南平驿路何时尽，北渚风烟渺自愁。
石壁沉沉收落日，一痕渔火动沙洲。
满庭芳·尽说烟消
佚名（宋代）

尽说烟消，皆言火灭，触来总是无明。不知不觉，怎得离众生。道无易行易晓，奈心迷、难晓难行。心魔障，未成大善，方寸不能营。同流听嘱咐，是非休辩，人我休争。叹行尸走骨，何辱何荣。急救自家性命，＊神和、清洁真形。灵灵语，蓬莱阆苑，三岛是前程。
渔阳有怀于鳞却寄 其一
王世贞（明代）

春郊望不尽，飞动意难禁。地转漳流阔，山连蓟日深。

安危吾长物，贫贱尔初心。薄俗宁无畏，高斋且细吟。
虞使君示春日喜雨六绝和韵 其六
程公许（宋代）

引袂天风几席傍，满城无处不甘棠。定知丹雀衔书近，趣拥弓旌入帝乡。
奉使契丹二十八首其二十六太白山祈雨诗五首
苏辙（宋代）

田漫漫，耕挹挹。
拔陈草，生九谷。
人功尽，雨则违。
曲不穗，莩不米，
哀将饥兮。
江次维舟登古寺
李中（五代）

辍棹因过古梵宫，荒凉门径锁苔茸。绿阴满地前朝树，

清韵含风后殿钟。童子纵慵眠坏榻，老僧耽话指诸峰。

吟馀却返来时路，回首盘桓尚驻筇。
寄曾翠屏
萧立之（宋代）

天亦何曾忘此翁，颊红留待醉春风。剩吟诗在何妨老，只欠官春未是穷。

五夜月痕云一角，十年风物鬓双蓬。□□□□□□□，倘有江船吾亦东。
寄陶副使
王昌龄（唐代）

闻道将军破海门，如何远谪渡湘沅。

春来明主封西岳，自有还君紫绶恩。
杂兴 其五
徐鹿卿（宋代）

岂不谋数椽，吾力苦未足。破屋傥支撑，尚堪灯火读。
送盛秀才赴举
姚合（唐代）

重重吴越浙江潮，刺史何门始得消。五字州人唯有此，

四邻风景合相饶。橘村篱落香潜度，竹寺虚空翠自飘。

君去九衢须说我，病成疏懒懒趋朝。
放言
何慧生（清代）

天涯扰扰尽风尘，欲报君恩愧此身。若使朝廷用巾帼，高凉应有洗夫人。
次单君范袖来汪西皋所譔咏秋十章以示因和之
陈著（宋代）

飞飞鸿雁旧山川，有泪沾衣感昔贤。
猛拍阑干因猛省，从来沧海变桑田。
题七星岩
黄公度（宋代）

天上何时落斗星，化为巨石罗翠屏。
洞拆三叉盘空曲，壁立万仞穿青冥。
客寻旧路不知处，龙去千载犹闻腥。
欲访仙子问真诀，岩扃寂寂水泠泠。
李唐虎溪三笑图
仇远（元代）

人生一笑良难，问此是同是别。
青山相对无言，溪声出广长舌。
山友续辞 蔊头
王质（宋代）

我取友兮得蔊头，猛嚏烈香惊伏虬。石羊石蛇齧不得，弹蟹燕伏胡可偷。

常风寒，常雪寒，所思兮奚可堪，阴崖涌沫号飞湍。
登故蜀藩宫城
毛澄（清代）

劫火馀灰冷，高城独至今。石龙蟠柱础，铁马卧壕林。

锁断宵扉敞，壶乾夕漏沈。宫花寒少色，苑树夏多阴。

井浊人犹汲，池乾客独寻。败墙残画影，流水古琴音。

锄菜挥金印，犁荒得玉簪。殿基铜瓦在，辇道甃苔侵。

春鬼思罗袜，秋鸳梦绣衾。珠香青冢瘗，烟雨翠楼深。

不化苌宏血，哀啼杜宇心。苍茫兴废感，斜日几登临。
重阳一首
苏籀（宋代）

篱根金色小正时，醅垫风高与节期。
耿耿挑灯闻夜诵，匆匆刈节饫晨炊。
闺娃犀蕊香盈把，朝士茱萸酒一卮。
盖世豪雄健天下，感秋应待羽觞治。
奉寄安国大师兼简子蒙
李商隐（唐代）

忆奉莲花座，兼闻贝叶经。岩光分蜡屐，涧响入铜瓶。

日下徒推鹤，天涯正对萤。鱼山羡曹植，眷属有文星。
绍熙壬子劝耕妙胜四首
陈造（宋代）

胜日乘闲觉半仙，笑摩老眼向风烟。
平章春事禽能语，媚妩韶光柳未眠。
雨晴至江渡
蒋主孝（明代）

西风吹归云，秋空净如洗。萧萧芦荻花，半落寒江水。

江水清且深，洋洋跃文鲔。眼看白雁飞，能与寄书未。
迎秋词
石宝（明代）

井梧叶堕凉飙发，听尽秋莺待明月。画阑夜悄珠露垂，银汉飞明溅城阙。

新萤乍起促织鸣，谁家砧杵才数声。夜凉始觉素帏爽，不应梦逐相思生。

相思复相思，美人来几时。百草尚欲望秋实，何处莲花无藕丝。
采香径
杨备（宋代）

馆娃南面即香山，画舸争浮日往还。
翠盖风翻红袖影，芙蓉一路照波间。
游承天寺偶成
胡仲弓（宋代）

人间热恼正匆匆，才入山门便不同。
云板声中僧出定，月台影里拂观空。
堂阴岑寂常如夜，殿角清凉不见风。
才得浮云閒半日，明朝马迹又西东。
独游
元稹（唐代）

远地难逢侣，闲人且独行。上山随老鹤，接酒待残莺。

花当西施面，泉胜卫玠清。鹈鹕满春野，无限好同声。
清风亭对酒
汪广洋（明代）

二月雨中尽，一尊亭下开。青山望不极，白云招可来。

啼鸟合芳树，落花委苍苔。遥知旧游者，歌咏凤凰台。
有怀戚二仲言同年
王禹称（宋代）

闻说去官常，悽悽返故乡。与君同甲子，似我有文章。

憔悴衣衫绿，蹉跎鬓发苍。此身知幸处，曾得紫微郎。
英宗皇帝挽歌辞三首 其一
司马光（宋代）

盛德师尧舜，英姿肖祖宗。太阳光遍照，沧海量兼容。

鸿业知能继，齐民望可封。如何未五载，已上鼎湖龙。
寄题彭思禹水明楼
释德洪（宋代）

议郎诗眼发天藏，咄嗟办楼临汝水。遥知残夜笙歌散，月出东南人独倚。

纤云灭尽光下彻，微波不兴天著底。忽惊白昼在轩窗，试数游鱼见鳞尾。

平生肮脏笑伊优，官冷对人言少味。但余清境得厌饫，天应用此相偿耳。

我当兴发竟相觅，一棹西风健行李。登临尚能为君赋，要使江山增胜气。
祝英台近（赋牡丹）
张榘（宋代）

柳绵稀，桃锦淡，春事在何许。一种秾华，天香渍冰露。嫩苞叠叠湘罗，红娇紫妒。翠葆护、西真仙侣。

试听取。更饶十日看承，霞腴污尘土。池馆轻寒，次第少风雨。好趁油幕清闲，重开芳醑。莫孤负、莺歌蝶舞。
汀州 其二
陈轩（宋代）

一川远汇三溪水，千嶂深围四面城。花继腊梅长不歇，鸟啼春谷半无名。
题卢州郡斋
郑綮（唐代）

九衢尘里一书生，多达逢时拥旆旌。

醉里眼开金使字，紫旂风动耀天明。
洛阳道
陈暄（南北朝）

洛阳九逵上，罗绮四时春。路傍避骢马，车中看玉人。

镇西歌艳曲，临淄逢丽神。欲知双璧价，潘夏正连茵。
冬晚湖上
吴燧（宋代）

山色寒仍瘦，湖光晚再明。
松苍仁者寿，梅古圣之清。
日淡草无影，风乾叶有声。
三年湖上客，鸥鹭得无情。
清音亭
王庭圭（宋代）

亭枕秋山窟，山明水共清。空林生逸响，飞溜落寒泓。

谁识高深意，初无世俗情。何当携韵磬，泻此澹无声。
送魏叔华归杭州得行字
陆文圭（元代）

杜康桥下水如倾，九里罔头路转城。
风雨小楼清梦远，山河古转风人行。
别怀渐觉伤安古，祖席何曾傲正平。
珍重去逢南国友，为言白发老书乐。
贵公子一首
刘克庄（宋代）

春圃莺花围席，秋堂风露入帘。
宁以肩承蹴踘，不将手触牙签。
孝宗明堂前朝献景灵宫八首
真宗（宋代）

发祥仙源，汉泽万世。
曷其报之，样乡三几。
相维列卿，洁粢是馈。
匪物之尚，诚之为至。
关中言怀
黄滔（唐代）

三秦五岭意，不得不依然。迹寓枯槐曲，业芜芳草川。

花当落第眼，雨暗出城天。层阁浮云外，何人动管弦。
将赴易州晚出都门度芦沟途中作
杨庚（清代）

长河水落古桑乾，匹马来过日已残。五里风沙新店近，一更霜已暮天寒。

荒云似岫当头列，秃树疑人对面看。于役有期迟不得，兼程待晓趣征鞍。
山鹿篇
杨维桢（元代）

山头鹿，距跄跄，目瞠瞠。田租未了压盐租，夫死亭官杓头杖。

夫死捉少妻，拷妻折髁不能啼。妻投河，作河妇，狱丁捉，白头母。
一寸金 和六禾书感，用梦窗韵
杨玉衔（清代）

哨骑无才，敌人偏传赵王猎。忽毒鲸波撼，关沦碣石，洪蛟潦发，灶沈都邑。

徵调纷符牒，狼烟里、鹤猿并泣。长江域、天堑填平，似水银倾孔都入。

踞地开场，喽啰呐喊，陈书发苏箧。幸上攀星斗，云生秋驾，湛沾雨露，门标春帖。

风阻瀛洲楫，西江水、倒流建业。君知否、傍树狐狸，落防霜后叶。
木兰花慢（已未生日）
刘克庄（宋代）

新来衰态见，书懒读，镜休看。笑量窄才慳，卷无警策，杯有留残。量量减些年甲，怎奈何、须与鬓难瞒。假使诏催上道，不如敕放还山。

数年前乞挂衣冠。耄矣尚盘桓。且行歌拾穗，未应天上，解胜人间。仙家更无理会，至今传、都厕处刘安。莫怪是翁矍铄，止缘老子痴顽。
虢州送郑兴宗弟归扶风别庐
岑参（唐代）

佐郡已三载，岂能长后时。出关少亲友，赖汝常相随。

今旦忽言别，怆然俱泪垂。平生沧洲意，独有青山知。

州县不敢说，云霄谁敢期。因怀东谿老，最忆南峰缁。

为我多种药，还山应未迟。
满庭芳·千骑家山
刘辰翁（宋代）

千骑家山，一觞父老，前有韩魏公来。青原上巳，才见寿筵开。欧公云间还见，忆相州、更自迟回。公知否，福星分野，飞骑不须排。留春亭下草，雪霜过了，依旧春荄。待留春千岁，日醉千杯。却怕催归丹诏，栋明堂、须要雄材。趋朝去，西风便面，只手障浮埃。
中元后二夕玩月镜池贞元毓庭同赋
邓云霄（明代）

露下横塘水镜平，盈盈璧月入秋清。挥杯共泛忘忧物，散步如游不夜城。

光满星河潜避影，风恬林籁静无声。移舟欲傍鸥君宿，乌鹊枝头且莫惊。
题雁塔
许玫（唐代）

宝轮金地压人寰，独坐苍冥启玉关。北岭风烟开魏阙，

南轩气象镇商山。灞陵车马垂杨里，京国城池落照间。

暂放尘心游物外，六街钟鼓又催还。
偈颂五十一首 其二十二
释大观（宋代）

日复日，夜复夜。窦八布衫穿，虚空生柄把。
减字木兰花（荔枝二首）
李纲（宋代）

华清赐浴。宝甃温泉浇腻玉。笑靥开时。一骑红尘献荔枝。

明珠乍剖。自擘轻红香满手。锦袜罗囊。犹瘗当年驿路旁。
望雨行
张侃（宋代）

去年雨多浸坤轴，排檐日日注银竹。菊花已老强飘黄，荷叶虽枯犹护绿。

今年梅雨久不来，暑风吹乾生尘埃。苦求涓滴润田亩，敢望潋滟添酒杯。

昨日雨意十分好，雨声不断真是宝。谁知好处放些悭，尚使老农恼情抱。

拙翁负丞方五旬，为民致祷施殷勤。飞云渐黑开又合，恋恋未竟林花纷。
早春有怀兰史，用高常侍人日寄杜拾遗韵
丘逢甲（清代）

东风夜入说剑堂，引杯自醉梅花乡。韩江有客远相忆，江声正搅愁人肠。

闻鸡欲舞谁相与，神州陆沈剧堪虑。祗今海上无仙山，缥缈飞楼寄何处？

蟠桃花发天为春，安知沧海方扬尘？与君行觅咏诗地，我亦苍茫独立人。
追和柳恽
李贺（唐代）

汀洲白蘋草，柳恽乘马归。
江头樝树香，岸上蝴蝶飞。
酒杯箬叶露，玉轸蜀桐虚。
朱楼通水陌，沙暖一双鱼。
古曾赠今人
鲁蕡（清代）

长绳系落日，潜从根九渊。如何将微丝，至意深缠绵。

忆君不相识，见君情转戚。十年抱夙悃，涕泗横君膝。

谁谓南山鸟，枉就北山罗。梦眼凄心魂，蝴蝶相经过。

殷勤托芳素，赠君合欢褥。合欢那所量，团扇洁如玉。

岂期浮萍草，转作杨花飞。嫦娥窃无药，三五愁云欺。

宛转复宛转，春风吹发短。忍复摧烧之，留此明人眼。

金刀莫剪爪，剪爪爪痕枯。出门莫振衣，振衣绝衣裾。

衣带日以宽，离怀日以永。当户疑有人，愁见庭树影。

肃肃西征鸿，洋洋东逝鱼。为君前致词，努力筹良图。

良图诚所愿，长夜何时旦。愿将身化石，从此填银汉。
山中五咏。远山
皇甫冉（唐代）

少室尽西峰，鸣皋隐南面。柴门纵复关，终日窗中见。
盘洲杂韵上 荼蘼
洪适（宋代）

青条散蛟螭，素艳欺琼玖。体薰尘外香，骨醉壶中酒。
白云庵 其三
逍遥子（宋代）

洞底菖蒲绿作坡，松根况有茯苓多。自能饱饭太平日，不学式微歌浩歌。
送李太常早阳兼西涯邃庵三首 其三
梁储（明代）

旧游时复往南都，斯道于今正不孤。为问容台老诗伯，近来仍饮半杯无。
卜算子
杨无咎（宋代）

平分月殿香，碎点金盘露。占断秋光独自芳，端称觞飞羽。

谢了却重开，若个花同侣。谁识灵心一点通，手捻空无语。
明月楼
杨汉公（唐代）

吴兴城阙水云中，画舫青帘处处通。

溪上玉楼楼上月，清光合作水晶宫。
仲中翰处赋蓬莱阁上仙得长字
文彭（明代）

木天清切久徊翔，丽藻承恩侍建章。每自含香归第晚，时因退食广筵张。

春风拂槛花枝绕，燕子窥帘柳浪长。要识仙凡原不隔，瀛洲何似帝城傍。
雨后
孙介（宋代）

呼童卷帘收架书，檐溜忽断云萧疏。
山光水影净如拭，一川秋意生芙蕖。
夜坐三首 其二
张耒（宋代）

灵通寺前老圃，畦蔬想见如云。谋拙嗟予飘泊，归来与尔知闻。
鹤
宋无（元代）

毛骨珊珊白雪清，千年世上顶丹成。晴飞碧落秋空阔，露立瑶台夜月明。

仙岛云深归有信，天坛花落步无声。时来华表何人识，依旧翻身上玉京。
刳肠龟
齐己（唐代）

尔既能于灵，应久存其生。尔既能于瑞，胡得迷其死。

刳肠徒自屠，曳尾复何累。可怜濮水流，一叶泛庄子。
之官五羊，过太和县登快阁，观山谷石刻，赋
杨万里（宋代）

庐陵山水说西昌，天遣金华印此邦。
诗本道他将取去，如何遗下一澄江？
题亚子分湖旧隐图四首 其二
曹凤仪（清代）

松陵界北魏塘南，中有湖光一镜嵌。帆影斜阳门外过，柳家旧宅尽人谙。
次韵 其三
韩淲（宋代）

雨熟西畴万宝成，新凉歌吹见人情。田家老瓦盆应在，打谷归来酒兴生。
偈颂一百零二首
释慧远（宋代）

毗耶离瞎人撞彩，摩竭陀哑子吃瓜。
新长老到遮裹，棒头开正眼，
拳下作生涯。
奉送白翁老堂翁老先生荣归
刘大川（明代）

上臣忧国岂谋家，经济三朝发未华。宸鉴即今悬日月，山林何未恋烟霞。

旱霖硕望知弥切，环召新恩定可夸。司马自堪骇虏胆，边烽行见靖胡沙。
题曾氏松关白云
邓雅（元代）

白云何处宿，旦暮绕松关。变化能为雨，氤氲长在山。

湿添枝叶重，晴锁户庭閒。未可自怡悦，从今愿往还。
念奴娇 玉兰，寄仙品妹
孙云凤（清代）

玉梅未落，早东风作弄，浴茧时节。衣卸湖棉犹道暖，直似残春节别。

柳眼全舒，蕉心欲展，芳草连天末。阑干凝望，玉兰开遍如雪。

犹记昔日东墙，海棠娇倚，半被轻寒勒。最是黄昏疏雨过，掩映晶帘明月。

摘粉香清，煎酥色腻，庭下曾攀折。绿窗人远，此情还共谁说。